XIV. þing Félags íslenskra lyflækna á Egilsstöðum 9. - 11. júní 2000 Félag íslenskra lyflækna heilsar nýrri öld með því að halda þing sitt , hið 14. í röðinni á Austurlandi . Þing félagsins hafa frá upphafi verið kærkominn og verðugur vettvangur , þar sem mönnum hefur gefist tækifæri til þess að kynna rannsóknir sínar á hinum ýmsu sviðum lyflæknisfræðinnar og leggja þær undir dóm kolleganna . Um leið gefst hinum almenna þátttakanda kostur á að kynnast því sem er efst á baugi í fræðunum hverju sinni . Á Egilsstaðaþinginu verða nýjustu rannsóknaniðurstöður kynntar í 81 erindi og á sex veggspjöldum . Að venju verða veitt verðlaun fyrir framúrskarandi rannsókn og erindi ungs læknis og fyrir besta framlag stúdents . Á undanförnum þingum hefur skapast sú hefð að bjóða íslenskum læknum , sem eru að gera garðinn frægan erlendis , að halda gestafyrirlestur . Að þessu sinni varð fyrir valinu dr. med . Guðmundur Jóhannsson , Gautaborg , en hann mun fjalla um þýðingu vaxtarhormóns hjá fullorðnum . Notkun rafrænnar sjúkraskrár fer ört vaxandi í heilbrigðiskerfinu . Því er það við hæfi að á þessu þingi verður sérstakt málþing um þetta mikilvæga efni . Þá er einnig við hæfi að minnast þess að það var einmitt á Egilsstöðum að upphaf rafrænnar sjúkraskráningar hér á landi átti sér stað fyrir tæpum aldarfjórðungi eða árið 1976 með Egilsstaðarannsókninni , sem svo var kölluð . Að vanda verða á vettvangi þingsins sýningarbásar , þar sem hin ýmsu lyfjafyrirtæki kynna úrval lyfja , sem þeir hafa upp á að bjóða . Ljúft og skylt er að þakka þeim fyrir þeirra framlag . En lífið er ekki bara vinna og vísindi . Að afloknum degi með stífri vísindadagskrá liggur leiðin með Lagarfljótsorminum í Atlavík og Hallormsstaðaskóg , þar sem gefst tækifæri til þess að slaka á og njóta kyrrlátrar fegurðar íslenskrar náttúru .